ભાજપની સરકારે ચાર વરસના શાસનકાળમાં શું કર્યું છે અને શું નથી કર્યું એની ઉપર પક્ષીય રાજકારણથી પર થઈને એક સમજદાર મતદાર તરીકે નજર નાખવા જેવી છે. કાળાં નાણાં પરદેશી બેન્કોમાં પડ્યાં છે ત્યાંથી એક વરસમાં પાછાં લાવીને દરેક ભારતીય નાગરિકના ખાતામાં પંદર લાખ રૂપિયા જમા કરવામાં આવશે એવા ચૂંટણી પ્રવચનને વચન માનીને સરકારને જુઠ્ઠી કે અપ્રામાણિક કહેવી એ ગાંડપણ છે. ચૂંટણીઓમાં આવાં જુઠ્ઠાણાંઓ અને મેનિફેસ્ટોના નામે અપાતાં વચનો, પ્રણયે કાળે આકાશના તારા તોડીને પ્રિયતમાને ધરવાની ગુલબાંગો જેવાં જ આ બધાં હોય છે. આકાશના તારાની અપેક્ષાએ પ્રિયતમને પ્રેમ કરનારી પ્રિયતમા માત્ર ભોળી નથી હોતી, બેવકૂફ પણ હોય છે. તારાની આ વાતનો વ્યોમવિહાર કરાય, એને સચ્ચાઈ ન માની લેવાય. એ જ રીતે, દાઉદ ઇબ્રાહિમને પકડી લાવવાની વાત કરવી સહેલી છે, પણ એ બહાદુરી, ઓસામા બિન લાદેનની હત્યા કરવા માટે અમેરિકા આચરી શકે, પણ એ ચૂંટણી પ્રવચનને વાસ્તવિક માની લેવાય નહિ. આ બધાં કરવા જેવાં કામ છે, કરી શકાયાં હોત તો આપણા માટે ભારે સંતોષની વાત હોત, પણ આ કામો કરવા સાથે અનેક આંતરરાષ્ટ્રીય પરિબળો સંકળાયેલાં છે. એ કરવા માટે જ કંઈ થઈ શકતું હોય એ થઈ પણ રહ્યું છે, પણ સફળતા મળી નથી. આનો અર્થ એવો નથી કે આ કામો પડતાં મુકાયાં છે.